## Obvezatne upute EP V o glasovanju birača na službi u oružanim snagama Republike Hrvatske, birača u mirovnim operacijama i misijama, birača - članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode i birača smještenih u ustanovama socijalne skrbi

### NN 31/2013 (13.3.2013.), Obvezatne upute EP V o glasovanju birača na službi u oružanim snagama Republike Hrvatske, birača u mirovnim operacijama i misijama, birača - članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode i birača smještenih u ustanovama socijalne skrbi

31 13.03.2013 Obvezatne upute EP V o glasovanju birača na službi u oružanim snagama Republike Hrvatske, birača u mirovnim operacijama i misijama, birača - članova posada pomorskih i riječnih brodova pod hrvatskom zastavom te na plutajućim objektima u unutrašnjim morskim vodama i teritorijalnom moru Republike Hrvatske, birača lišenih slobode i birača smještenih u ustanovama socijalne skrbi

DRŽAVNO IZBORNO POVJERENSTVO REPUBLIKE HRVATSKE

557

Na temelju članka 29. točka 3. Zakona o izboru članova u Europski parlament iz Republike Hrvatske (»Narodne novine«, broj 92/10 i 23/13, dalje: Zakon) Državno izborno povjerenstvo Republike Hrvatske propisuje

OBVEZATNE UPUTE EP V

O GLASOVANJU BIRAČA NA SLUŽBI U ORUŽANIM SNAGAMA REPUBLIKE HRVATSKE, BIRAČA U MIROVNIM OPERACIJAMA I MISIJAMA, BIRAČA – ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM TE NA PLUTAJUĆIM OBJEKTIMA U UNUTRAŠNJIM MORSKIM VODAMA I TERITORIJALNOM MORU REPUBLIKE HRVATSKE, BIRAČA LIŠENIH SLOBODE I BIRAČA SMJEŠTENIH U USTANOVAMA SOCIJALNE SKRBI

Birači na službi u Oružanim snagama Republike Hrvatske, birači u mirovnim operacijama i misijama, birači – članovi posada pomorskih i riječnih brodova pod hrvatskom zastavom, birači na plutajućim objektima u unutrašnjim morskim vodama i teritorijalnom moru Republike Hrvatske, birači lišeni slobode i birači smješteni u ustanovama socijalne skrbi glasovat će na izborima 14. travnja 2013. (birači u mirovnim operacijama i misijama i 13. travnja 2013.) za članove u Europski parlament iz Republike Hrvatske na posebnim biračkim mjestima određenim u skladu s odredbama Zakona.

1. Birači na službi u Oružanim snagama Republike Hrvatske glasuju na biračkim mjestima koja će odrediti ministar obrane.

Birači koji se na dan izbora nalaze u mirovnim operacijama i misijama glasuju na biračkim mjestima koja će odrediti ministrica vanjskih i europskih poslova.

Birači koji se kao članovi posada pomorskih i riječnih brodova pod hrvatskom zastavom na dan izbora zateknu izvan granica Republike Hrvatske te birači na plutajućim objektima u unutrašnjim morskim vodama i teritorijalnom moru Republike Hrvatske glasuju na biračkim mjestima koja će odrediti ministar pomorstva, prometa i infrastrukture.

Birači koji su lišeni slobode glasuju na biračkim mjestima koja će odrediti ministar pravosuđa.

Birači koji su smješteni u ustanovama socijalne skrbi glasuju na biračkim mjestima koja će odrediti ministrica socijalne politike i mladih.

2. Županijska izborna povjerenstva odnosno Gradsko izborno povjerenstvo Grada Zagreba (dalje: izborno povjerenstvo) imenovat će biračke odbore za posebna biračka mjesta, i to:

– biračke odbore za glasovanje birača u Oružanim snagama Republike Hrvatske imenovat će izborno povjerenstvo na čijem se području nalaze biračka mjesta,

– biračke odbore za glasovanje birača – članova posada brodova i plutajućih objekata imenovat će izborno povjerenstvo na čijem se području nalazi sjedište trgovačkog društva koje je vlasnik brodova (brodar) odnosno plutajućih objekata na kojima se nalaze biračka mjesta,

– biračke odbore za glasovanje birača lišenih slobode imenovat će izborno povjerenstvo na čijem se području nalaze kaznionice odnosno zatvori i odgojni zavodi u kojima se nalaze osobe lišene slobode,

– biračke odbore za glasovanje birača smještenih u ustanovama socijalne skrbi imenovat će izborno povjerenstvo na čijem području se nalaze te ustanove.

Državno izborno povjerenstvo imenovat će biračke odbore za glasovanje birača koji se nalaze u mirovnim operacijama i misijama.

3. U skladu s člankom 36. stavkom 2. Zakona, birački odbor čine predsjednik i četiri člana te njihovi zamjenici. Po dva člana i njihove zamjenike određuju većinske političke stranke a po dva člana i njihove zamjenike oporbene političke stranke u skladu sa stranačkim sastavom tekućeg saziva Hrvatskoga sabora.

Političke stranke dužne su odrediti članove biračkih odbora za biračka mjesta na kojima će glasovati birači na službi u Oružanim snagama Republike Hrvatske, birači u mirovnim operacijama i misijama, birači – članovi posada pomorskih i riječnih brodova pod hrvatskom zastavom i plutajućih objekata, birači lišeni slobode i birači smješteni u ustanovama socijalne skrbi i dostaviti njihova imena nadležnim izbornim povjerenstvima najkasnije osamnaest dana prije dana održavanja izbora, dakle 26. ožujka 2013. do 24:00 sata.

Ako političke stranke ne odrede članove odnosno ne dostave njihova imena nadležnim izbornim povjerenstvima, izborna će povjerenstva samostalno odrediti članove biračkih odbora.

4. Za birače koji će se na dan izbora članova u Europski parlament iz Republike Hrvatske zateći na službi u Oružanim snagama Republike Hrvatske ili u mirovnim operacijama i misijama, birače – članove posade pomorskih i riječnih brodova pod hrvatskom zastavom izvan njezinih granica, birače na plutajućim objektima u unutrašnjim morskim vodama i teritorijalnom moru Republike Hrvatske te za birače lišene slobode, zapovjedništva postrojbi Oružanih snaga Republike Hrvatske, trgovačka društva-vlasnici brodova, vlasnici plutajućih objekata, uprave kaznionica, odnosno zatvora i odgojnih zavoda, dužni su dostaviti podatke nadležnom uredu koji vodi registar birača prema njihovom prebivalištu.

Za birače koji su na dan izbora smješteni u ustanovama socijalne skrbi ravnatelji ustanova dužni su na zahtjev birača dostaviti podatke nadležnom uredu koji vodi registar birača prema njihovom prebivalištu.

Podaci se dostavljaju najkasnije do isteka roka 10 dana prije dana održavanja izbora, dakle 3. travnja 2013. do 24:00 sata.

Nadležni ured nakon zaključivanja popisa birača dostavlja izvatke iz popisa birača izbornim povjerenstvima koja ih zajedno s izbornim materijalom dostavljaju na odgovarajuća biračka mjesta najkasnije 24 sata prije vremena određenog za njihovo otvaranje, dakle 13. travnja 2013. do 7:00 sati.

5. Birači – članovi posada pomorskih i riječnih brodova pod hrvatskom zastavom koji se na dan izbora zateknu u lukama Republike Hrvatske mogu glasovati na biračkim mjestima svog prebivališta ili na biračkim mjestima luke u kojoj se nalazi brod na način da se prethodno na zahtjev privremeno upišu u registar birača u gradu ili općini gdje će se zateći na dan glasovanja ili putem potvrde za glasovanje izvan mjesta prebivališta.

6. Ove Obvezatne upute stupaju na snagu danom objave u »Narodnim novinama«.

Klasa: 013-08/13-02/06

Urbroj: 507/15-13-1

Zagreb, 11. ožujka 2013.

Predsjednik

Branko Hrvatin, dipl. iur., v. r.

Uputa, NN 31/2013-557